নদিয়ার শান্তিপুরে নজিরবিহীন ঘটনা, বাড়ির বাগানে ফলেছে সাত ফুট লম্বা কলার কাঁদি

নদিয়া: নদিয়ার (Nadia) শান্তিপুরে (Shantipur) ঘটেছে এক অবিশ্বাস্য ঘটনা। নিরঞ্জন সরকার নামের এক প্রবীণ ব্যক্তি তাঁর বাড়ির বাগানে এমন একটি কলা গাছ ফলিয়েছেন, যার কাঁদি প্রায় সাত ফুট লম্বা এবং তাতে রয়েছে এক হাজারেরও বেশি কলা। শুধু তাই নয়, গাছের উচ্চতার তুলনায় কাঁদিটি এতটাই ভারী যে মাটিতে আলাদা গর্ত কেটে কাঁদিকে নীচে নামিয়ে রাখতে হয়েছে।

স্থানীয়দের কাছে এই প্রজাতিটি পরিচিত ‘হাজারি কলা গাছ’ নামে। বেঙ্গালুরুর এক বিশেষ প্রজাতির কলা এটি। নিরঞ্জনবাবু জানান, কলা ধরার পর গত আট মাস ধরে নিরন্তর বেড়েই চলেছে কাঁদিটি। প্রায় এক বছর আগে চারা লাগানোর পর থেকেই নিয়মিত পরিচর্যায় এই চমকপ্রদ ফলন হয়েছে। ফল ধরার পর থেকেই গোটা পাড়া–প্রতিবেশীর কৌতূহলে কেন্দ্রবিন্দু হয়ে উঠেছে এই গাছ।

আরও পড়ুন: SIR ইস্যুতে মতুয়াগড়ে তৃণমূলের বড় কর্মসূচি, পথে নামছেন মুখ্যমন্ত্রী

এই কলার বিশেষত্ব শুধু আকারে নয়, স্বাদেও। ছোট আকৃতির হলেও কলাগুলি অত্যন্ত মিষ্টি এবং খেতে সুস্বাদু। কাঁদির উপর দিক থেকে ধীরে ধীরে পাকতে শুরু করে, তারপর ক্রমে পুরো কাঁদিটি পেকে যায়। পরিচর্যার ক্ষেত্রেও নেই কোনও কঠিন প্রক্রিয়া — শুধু গোবর সারই যথেষ্ট, কোনও রাসায়নিক সার কিংবা ওষুধ ব্যবহার করতে হয়নি বলেই জানালেন নিরঞ্জনবাবু।

সরকারি চাকরি থেকে অবসর নেওয়ার পর গাছপালার প্রতি আগ্রহ থেকেই বাড়ির বাগানকে সাজিয়ে তুলেছেন তিনি। পরিবারের সূত্রে পাওয়া অভিজ্ঞতা ও নিয়মিত যত্নেই গড়ে উঠেছে এই বিরল ‘হাজারি’ কলা গাছ। ইতিমধ্যেই মূল গাছের শিকড় থেকে নতুন চারা বেরোতে শুরু করেছে, যা আগামিদিনে একই ধরনের ফলন দেবে বলে আশা তাঁর।

এমন বিরল দৃশ্য দেখতে ইতিমধ্যেই আশপাশের অঞ্চল থেকে বহু মানুষ ভিড় করছেন। কেউ ছবি তুলছেন, কেউ স্বাদ নিচ্ছেন এই বিশেষ কলার। ব্যবসায়িক উদ্দেশ্যে এই প্রজাতির কলা চাষে আগ্রহীরা নিরঞ্জনবাবুর কাছ থেকেই চারা সংগ্রহের সুযোগ পাবেন। এমনটাই জানালেন তিনি নিজেই। শান্তিপুরবাসীর গর্বের নতুন কেন্দ্র, বাড়ির বাগানে ফলানো সাত ফুটের কলার কাঁদি।